B. Osobitná časť

K § 1
Vyhlasuje sa záväzná časť Vodného plánu Slovenska, ktorá obsahuje program opatrení na dosiahnutie environmentálnych cieľov podľa § 14 ods. 3 zákona. Záväzná časť Vodného plánu Slovenska je uvedená v prílohe. 
Hlavným environmentálnym cieľom Smernice 2000/60/ES Európskeho parlamentu a Rady z 23. októbra 2000, ktorou sa ustanovuje rámec pôsobnosti pre opatrenia spoločenstva v oblasti vodného hospodárstva (Rámcová smernica o vode)  je dosiahnutie dobrého stavu všetkých vôd do roku 2015, resp. najneskôr do roku 2027. Nástrojom na dosiahnutie stanovených cieľov je program opatrení, realizáciou ktorého sa má zabezpečiť v každom správnom území povodia dosiahnutie dobrého stavu vôd a na vodu viazaných ekosystémov.
Program opatrení tvorí záväznú časť Vodného plánu Slovenska, schváleného uznesením vlády č. 109 z 10. februára 2010.
 
K § 2
Ustanovuje sa miesto uverejnia Programu opatrení na dosiahnutie environmentálnych cieľov, ktorým je webové sídlo Ministerstva životného prostredia Slovenskej republiky. 
 
K § 3
Ustanovuje sa účinnosť nariadenia vlády. 
 
K prílohe 
V prílohe č. 1 je uvedený program opatrení, ktorý tvorí záväznú časť Vodného plánu Slovenska, schváleného uznesením vlády č. 109 z 10. februára 2010. Program opatrení je rozdelený na dve časti, a to časť A, ktorá obsahuje program opatrení pre útvary povrchových vôd a časť B, ktorá obsahuje program opatrení pre útvary podzemnej vody.
 
K bodu 1 časti A
Opatrenia na zníženie organického znečistenia sú navrhnuté tak, aby sa do roku 2015 dosiahlo zníženie znečistenia útvarov povrchových vôd organickým znečistením aspoň  na úroveň dobrého ekologické stavu/potenciálu. Prístup k návrhu opatrení bol založený na analýze plnenia požiadaviek smernice Rady 91/271/EHS o čistení komunálnych odpadových vôd, smernice Rady 86/278/EHS o ochrane životného prostredia a zvlášť pôdy pri využívaní kalov v poľnohospodárstve a smernice Rady 96/61/ES o integrovanej prevencii a kontrole znečisťovania. Sú to základné záväzné opatrenia, ktorých dôsledná implementácia zabezpečí riešenie bodových a čiastočne i difúznych zdrojov znečistenia. 
Na dosiahnutie cieľov Rámcovej smernice o vode je nevyhnutné riešiť aj nakladanie s odpadovými vodami v ďalších obciach, ktoré nie sú obsiahnuté v Národnom programe SR pre vykonávanie smernice Rady 91/271/EHS o čistení komunálnych odpadových vôd v znení smernice Komisie 98/15/ES a nariadenia EP a Rady 1882/2003/ES. Zoznam týchto obcí je uvedený v prílohe č. 3.
 
K bodu 2 časti A
Opatrenia na zníženie znečistenia živinami sú navrhnuté tak, aby sa do roku 2015 dosiahlo zníženie znečistenia útvarov povrchových vôd týmto znečistením aspoň  na úroveň dobrého ekologické stavu/potenciálu. Prístup k návrhu opatrení bol podobný ako v prípade znečisťovania vôd organickým znečistením s tým rozdielom, že do návrhu opatrení sa zaraďujú opatrenia na redukovanie vstupu živín z poľnohospodárstva. Tieto opatrenia vyplývajú z povinností smernice Rady 91/676/EHS o ochrane podzemných vôd pred znečistením dusičnanmi (transponovaná do § 35 zákona č. 364/2004 Z. z. o vodách v znení zákona č. 384/2009 Z. z.) a Akčného programu vypracovaného na jeho aplikáciu v praxi. 
 
K bodu 3 časti A
Opatrenia na zníženie znečistenia prioritnými látkami a chemickými relevantnými látkami sú navrhnuté tak, aby sa do roku 2015 dosiahlo zníženie znečistenia povrchových vôd prioritnými látkami vrátane určitých ďalších znečisťujúcich látok a látkami relevantnými pre Slovenskú republiku minimálne na úroveň kompatibilnú s kritériami dobrého ekologické stavu/potenciálu a dobrého chemického stavu. 
Napriek tomu, že vo všetkých čiastkových povodiach je predpoklad rozvoja priemyslu a ekonomických aktivít, nárast vypúšťania znečistenia z priemyselných podnikov sa nepredpokladá, naopak predpokladá sa pokles znečistenia charakterizovaného ukazovateľmi prioritných látok i látok relevantných pre Slovenskú republiku. Uvedené konštatovanie je založené na predpoklade, že v roku 2015 budú všetky významné zdroje znečistenia používať vo svojom výrobnom procese technológie porovnateľné s BAT technológiami s minimálnym dopadom na životné prostredie.
 
K bodom 4  časti A
Opatrenia na elimináciu hydromorfologických vplyvov sú v zmysle zistených významných vodohospodárskych problémov členené na 4 základné druhy opatrení, a to opatrenia na zabezpečenie pozdĺžnej kontinuity riek a biotopov, opatrenia na zabezpečenie laterálnej spojitosti mokradí/inundácií s tokom a opatrenia na elimináciu ostatných morfologických zmien a na výhľadové infraštruktúrne projekty
Návrh opatrení sa realizoval v priebehu testovania kandidátov na výrazne zmenené vodné útvary a to na základe fotodokumentácie z monitorovania bariér vykonanej Štátnou ochranou prírody Slovenskej republiky, posudkov biológov vrátane rybárov a technických pracovníkov Slovenského vodohospodárskeho podniku, š. p., – jednotlivých odštepných závodov. 
 
K bodu 1 a 2 časti B Kvalita
V dôsledku hydraulickej spojitosti a interakcie medzi podzemnými a povrchovými vodami  možno prístup k návrhu opatrení ako aj konkrétny návrh opatrení pre povrchové vody považovať za relevantný aj pre podzemné vody. Aplikovaný prístup pre povrchové vody je rozšírený o analýzu plnenia podmienok zabránenia alebo obmedzenia priamych a nepriamych vstupov znečisťujúcich látok do podzemných vôd  s cieľom postupne znižovať ich znečisťovanie. Navrhované opatrenia majú charakter preventívny – realizácia týchto opatrení vyplýva zo zákona č. 364/2004 Z. z. o vodách v znení zákona č.384/2009 Z. z., alebo nápravný - sanácie environmentálnych záťaží, ktoré vznikli pred účinnosťou  zákona č.359/2007 Z. z. o prevencii a náprave environmentálnych škôd a o doplnení a o zmene niektorých zákonov).
Jednotlivé opatrenia na redukovanie znečistenia podzemných vôd dusíkatými látkami a na redukovanie znečistenia podzemných vôd pesticídnymi a ostatnými chemickými látkami sú navrhnuté podľa výsledkov vyhodnotenia chemického stavu útvarov podzemných vôd a využitia analýzy vplyvov.
 
K bodu 1 časti B Kvantita
Program opatrení v oblasti zlepšenia/zvrátenia zlého kvantitatívneho stavu útvarov podzemných vôd  predstavuje návrh akčných postupov zameraných na dosiahnutie dobrého kvantitatívneho stavu všetkých útvarov podzemných vôd do roku 2015. Pretože kľúčovým vplyvom spôsobujúcim zlý kvantitatívny stav útvarov podzemných vôd na Slovensku je nadmerné využívanie podzemných vôd v útvare podzemnej vody, opatrenia v tejto oblasti musia byť orientované primárne na zníženie/reguláciu existujúcich odberov podzemných vôd, resp. na zmenu stratégie využívania podzemných vôd v identifikovaných, vodohospodársky problémových lokalitách.
Návrh opatrení pre jednotlivé útvary podzemných vôd v zlom kvantitatívnom stave vyplýva z dôvodov zaradenia vodného útvaru do zlého kvantitatívneho stavu